b"\n_START_ARTICLE_\nClergues Marians de la Immaculada Concepci\xc3\xb3\n_START_SECTION_\nHist\xc3\xb2ria\n_START_PARAGRAPH_\nLa congregaci\xc3\xb3 fou fundada per Stanis\xc5\x82aw Papczy\xc5\x84ski (1631-1701), que en 1670 deix\xc3\xa0 l'orde dels Clergues Regulars de les Escoles Pies per fundar un institut amb una disciplina m\xc3\xa9s rigorosa. No hi havia precedents de congregacions o ordes creats a Pol\xc3\xb2nia (totes les existents venien de fora) i el seu origen humil, en una societat molt aristocr\xc3\xa0tica, i l'ideal d'austeritat que propugnava feien dif\xc3\xadcil que tingu\xc3\xa9s \xc3\xa8xit._NEWLINE_Trob\xc3\xa0 suport al bisbe de Pozna\xc5\x84 Stefan Wierzbowski i, rebutjant altres oferets de Crac\xc3\xb2via i Plock, an\xc3\xa0 com a capell\xc3\xa0 a la casa de Jakub Karski a Lubocza, prop de Nowe Miasto-on-Pilica, mentre preparava la fundaci\xc3\xb3. En setembre de 1671 vest\xc3\xad el nou h\xc3\xa0bit blanc, en honor de la Immaculada, i redact\xc3\xa0 els estatuts de la comunitat, la Norma vitae (Regla de vida), a m\xc3\xa9s d'escriure alguns tractats morals i asc\xc3\xa8tics: Templum Dei Mysticum (Temple m\xc3\xadstic de D\xc3\xa9u), on defenia la idea que els laics, i no nom\xc3\xa9s els religiosos, s\xc3\xb3n cridats a la santedat._NEWLINE_En 1673, an\xc3\xa0 a Korabiewice (actual Puszcza Maria\xc5\x84ska, prop de Skierniewice), on un antic soldat, Stanislaus Krajewski, i dos companys seus vivien fent vida erem\xc3\xadtica. Aqu\xc3\xad fou on Papczy\xc5\x84ski instal\xc2\xb7l\xc3\xa0 la primera casa del nou institut, anomenada Casa de Retir, triant els eremites com a primers membres de la congregaci\xc3\xb3. El bisbe Stanislaus Swiecicki, que els visit\xc3\xa0 el 24 d'octubre de 1673, aprov\xc3\xa0 la manera de viure de la comunitat i els seus estatuts, on remarcaven la vida erem\xc3\xadtica i de penit\xc3\xa8ncia: aquesta data \xc3\xa9s considerada la de l'inici de la vida de la congregaci\xc3\xb3, anomenada Congregaci\xc3\xb3 de Pares Marians de la Immaculada Concepci\xc3\xb3, i coneguda com a congregaci\xc3\xb3 dels Marians._NEWLINE_La congregaci\xc3\xb3 tenia com a objectius estendre la devoci\xc3\xb3 a la Mare de D\xc3\xa9u Immaculada (val a dir que el dogma de la Immaculada Concepci\xc3\xb3 no es va proclamar fins al segle\xc2\xa0xix), i pregar per les \xc3\xa0nimes del purgatori (especialment pels que havien mort en batalla o v\xc3\xadctimes d'epid\xc3\xa8mies i guerres; quan acompany\xc3\xa0 els ex\xc3\xa8rcits polonesos en 1674 vei\xc3\xa9 com molts soldats morien sense haver-se confessat ni preparat per a aquest pas)), a m\xc3\xa9s de fer apostolat i pastoral: catequesi, predicaci\xc3\xb3, ajut als rectors de poble. Com a mitj\xc3\xa0 per lluitar contra l'alcoholisme, molt est\xc3\xa8s entre la poblaci\xc3\xb3 humil, va introduir a la congregaci\xc3\xb3 l'abstin\xc3\xa8ncia de vodka._NEWLINE_El bisbe Wierzbowski vei\xc3\xa9 en l'institut una oportunitat per renovar la vida religiosa de la di\xc3\xb2cesi i n'afavor\xc3\xad l'expansi\xc3\xb3. S'establiren a Gora, prop de Vars\xc3\xb2via, a Mazowsze. En 1677 reberen l'esgl\xc3\xa9sia i el monestir del Cenacle del Senyor. L'institut deix\xc3\xa0 el seu car\xc3\xa0cter erem\xc3\xadtic per dedicar-se a l'apostolat amb els pelegrins i els fidels de les parr\xc3\xb2quies properes. El mateix bisbe aprov\xc3\xa0 can\xc3\xb2nicament la congregaci\xc3\xb3 el 21 d'abril de 1679; tenia llavors dues cases. El rei Joan III Sobieski va prendre la congregaci\xc3\xb3 sota la seva protecci\xc3\xb3.\n_START_SECTION_\nAprovaci\xc3\xb3 i expansi\xc3\xb3\n_START_PARAGRAPH_\nEn 1681 l'institut obtingu\xc3\xa9 un primer reconeixement pontifici, per\xc3\xb2 la mort del bisbe Wierzbowski en 1687 provoc\xc3\xa0 que perd\xc3\xa9s el seu principal valedor. Papczy\xc5\x84ski, amb 60 anys, an\xc3\xa0 a peu a Roma en 1690 per obtener l'aprovaci\xc3\xb3 papal de la congregaci\xc3\xb3. La Santa Seu, per\xc3\xb2, era vacant, i nom\xc3\xa9s pogu\xc3\xa9 obtenir l'afiliaci\xc3\xb3 espiritual dels marians a altres ordes; l'aprovaci\xc3\xb3 dels estatuts tindria lloc dos anys despr\xc3\xa9s. En 1699, Papczy\xc5\x84ski envi\xc3\xa0 a Roma el frare Joachim Kozlowski per obtenir l'aprovaci\xc3\xb3 de l'institut, per\xc3\xb2 trob\xc3\xa0 problemes per mantenir-la amb una regla pr\xc3\xb2pia: la Santa Seu prescrivia que els nous ordes religiosos havien d'acollir-se a la regla d'un dels ja existents._NEWLINE_Kozlowski, llavors, accept\xc3\xa0 la Regla de les deu virtuts de la Santa Verge Maria de l'Orde de l'Anunciaci\xc3\xb3 (escrita per Gabriel-Marie Nicolas en 1502), que eren sota la direcci\xc3\xb3 espiritual dels Frares Menors Observants, per la qual cosa els marians passaven a dependre jur\xc3\xaddicament d'aquest orde, mantenint, per\xc3\xb2, les seves peculiaritats. Innocenci XII aprov\xc3\xa0 llavors el document del general dels franciscans el 24 d'octubre de 1699._NEWLINE_Els marians es convertien aix\xc3\xad en un orde de clergues regulars de vots solemnes i ja no depenien de l'autoritat dels bisbes, sin\xc3\xb3 dels superiors de l'orde francisc\xc3\xa0. L'orde abandon\xc3\xa0 definitivament la vida erem\xc3\xadtica i es dedic\xc3\xa0 a l'apostolat, especialment a l'ensenyament cristi\xc3\xa0 a les classes baixes. El 6 de juny de 1701, Papczy\xc5\x84ski i altres frares feren a G\xc3\xb3ra Kalwaria la professi\xc3\xb3 solemne dels seus vota._NEWLINE_El nou orde es difongu\xc3\xa9 r\xc3\xa0pidament arreu de Pol\xc3\xb2nia i Litu\xc3\xa0nia, i el 1750 foren obertes les primeres cases a Portugal. El 1779 reberen la concessi\xc3\xb3 de l'esgl\xc3\xa9sia de Santi Vito e Modesto de Roma. En 1787, s'anul\xc2\xb7l\xc3\xa0 l'agregaci\xc3\xb3 de l'orde als Frares Menors.\n_START_SECTION_\nDeclivi i refundaci\xc3\xb3\n_START_PARAGRAPH_\nEntre el final del XVIII i el segle\xc2\xa0xix l'orde entr\xc3\xa0 en declivi, com la majoria de les altres. Primer fou suprimida a Portugal, en 1834 i despr\xc3\xa9s la casa de Roma. Les cases de Pol\xc3\xb2nia i Litu\xc3\xa0nia comen\xc3\xa7aren a decaure per l'hostilitat del govern dels tsars, arran de la insurrecci\xc3\xb3 polonesa de 1831._NEWLINE_En 1867 els clergues marians eren nom\xc3\xa9s 24, i en 1897 en quedaven tres; el 1908 nom\xc3\xa9s en restava un membre. Per evitar l'extinci\xc3\xb3 de l'orde, Jurgis Matulaitis-Matulevi\xc4\x8dius (1871-1927) obtingu\xc3\xa9 de la Santa Seu que hom pogu\xc3\xa9s entrar a l'orde sense fer el noviciat abans; despr\xc3\xa9s deman\xc3\xa0 d'adoptar l'h\xc3\xa0bit negre del clergat secular i de no fer vots solemnes: l'orde esdevenia una congregaci\xc3\xb3 religiosa de vots simples._NEWLINE_El 29 d'agost de 1909, quan la congregaci\xc3\xb3 s'havia revifat, s'obr\xc3\xad un nou noviciat, i el 28 de novembre de 1910 Pius X n'aprov\xc3\xa0 les noves constitucions.\n_START_SECTION_\nActivitat i difusi\xc3\xb3\n_START_PARAGRAPH_\nEls Clergues Marians es dediquen preferentment a l'educaci\xc3\xb3 cristiana dels joves, al ministeri sacerdotal, les missions i l'apostolat, especialment mitjan\xc3\xa7ant publicacions._NEWLINE_El 2006 la congregaci\xc3\xb3 tenia 59 cases, 495 religiosos i 354 sacerdots; s\xc3\xb3n presents a: Europa (Bielor\xc3\xbassia, Tx\xc3\xa8quia, Alemanya, It\xc3\xa0lia, Let\xc3\xb2nia, Litu\xc3\xa0nia, Pol\xc3\xb2nia, Portugal, Regne Unit, Eslov\xc3\xa0quia, Ucra\xc3\xafna), Am\xc3\xa8rica (Argentina, Brasil, Estats Units d'Am\xc3\xa8rica), \xc3\x80frica (Camerun, Ruanda), \xc3\x80sia (Filipines, Kazakhstan) i Austr\xc3\xa0lia; la seu general \xc3\xa9s a Roma."